10. 02. 2013.

Saopćenje za javnost Instituta za istraživanje genocida, Kanada povodom Izvještaja bošnjačkih organizacija o stanju ljudskih prava i sloboda Bošnjaka u Crnoj Gori

Institut za istraživanje genocida Kanada podržava Izvještaj bošnjačkih organizacija o polažaju Bošnjaka u Crnoj Gori.

Institut za istraživanje genocida Kanada još jednom podsjeća svijetsku javnost da mnogobrojni relevantni izvori različite provenijencije, respektabilnih naučno - istraživačkih institucija u svijetu pouzdano ukazuju da je nad Bošnjacima u Crnoj Gori počinjen genocid. Riječ je o zločinima koji su nastali na temeljima genocidne politike, velikodržavnog projekta, zločinačkog poduhvata, nacionalističkog pokreta, agresivne i genocidne strategije države Crne Gore.

Istovremeno današnji položaj Bošnjaka u Crnoj Gori ništa nije povoljniji. Genocid nad njima se nastavlja drugim sredstvima. Prekrajanje historije i zatiranje tragova hiljadugodišnjeg prisustva Bošnjaka na ovim prostorima je postala institucionalna aktivnost državnih organa, u kojima se ime Bošnjak skoro i ne smije spomenuti. Tragovi i spomenici kulture Bošnjaka uglavnom se tretiraju kao osmanlijski ostaci, i kao takvi, ako već nisu uništeni ili uzurpirani i sa njih pobrisani dokazi stvarnog vlasništva, zapušteni i u nebrizi prepušteni Islamskoj zajednici koja svojim statusom suštinski ne može biti vlasnik kulturne baštine Bošnjaka, jer se deklarisala kao anacionalna i zajednica građana koji se u vjerskom smislu određuju kao muslimani a koji mogu biti pripadnici različitih naroda koji žive u Crnoj Gori. Naravno da se ovakvim odnosom prema spomenicima kulture ovog naroda, faktički sprovodi kontinuirano poništavanje ljudskih prava i sloboda Bošnjaka na dalju opstojnost na ovim prostorima.

Institut za istraživanje genocida Kanada, kao naučno – istraživačka institucija koja se bori za istinu, pravdu, mir i pomirenje, te da za suživot i toleranciju, koje se jedino mogu postići istinom o zločinima i pravdom za žrtve zločina zahtijeva odgovornost za ratne zločine počinjene nad Bošnjacima u BiH, Crnoj Gori, Sandžaku u periodu 1992 – 1995.g.

Kao glas preživjelih žrtava i svjedoka agresije na Republiku Bosnu i Hercegovinu i genocida nad Bošnjacima, zabrinuti za kontinuirano i sistematsko ugrožavanje osnovnih ljudskih prava i sloboda Bošnjaka u Crnoj Gori od strane aktuelne crnogorske vlasti, Institut za istraživanje genocida Kanada će iz svoje nadležnosti preduzete sve potrebne i moguće mjere za poboljšavanje položaja crnogorskih Bošnjaka. Istovremeno će Institut za istraživanje genocida Kanada putem svoga Međunarodnog ekspetnog tima tražiti hitnu reakciju svih subjekata kojima je Izvještaj poslan.

Institut za istraživanje genocida Kanada se zahvaljuje svima onima koji su radili na Izvještaju o stanju ljudskih prava i sloboda Bošnjaka u Crnoj Gori.

Profesor Emir Ramić

Direktor Instituta za istraživanje genocida, Kanada